SKRIFTLIG FORESPØRGSEL E-2002/00

af Erik Meijer (GUE/NGL) og Helmuth Markov (GUE/NGL) til Kommissionen

(21. juni 2000)

Om: Tab af den direkte jernbaneforbindelse mellem Nederlandene og den tyske grænseby Emmerich i november 2000

1. Kan Kommissionen bekræfte, at dens politik stadig indebærer bestræbelser på at bringe grænseområderne i EU ud af deres isolation og samtidig fremme offentlige grænseoverskridende jernbaneforbindelser?

2. Er Kommissionen klar over, at EC-tog mellem Amsterdam (NL) og Köln (D) ikke længere vil standse ved den tyske grænsestation Emmerich, fordi det ikke længere er nødvendigt at skifte lokomotiv som følge af indførelsen af de nye ICE 3M-togstammer, selv om ventetiden i togplanen vil blive opretholdt, så den eneste forskel vil blive, at passagerer ikke længere vil kunne stå af eller på toget i Emmerich? Er den yderligere klar over, at der den 28. maj 2000 i forbindelse med beregningen af tarifferne i Nederlandene blev foretaget en forhøjelse af kilometerprisen med den begrundelse, at der blev indført ICE-tog i november?

3. Anser Kommissionen det for acceptabelt, at en grænseby som Emmerich ikke blot mister sin direkte forbindelse til Tyskland, hvorved det bliver vanskeligere at komme til byen fra Köln og Düsseldorf, men at den direkte forbindelse mellem Emmerich og Nederlandene bliver lukket fuldstændig med det resultat, at passagerer, som ønsker at foretage rejsen med tog, er nødt til at tage en omvej over Wesel, som tager mere end en time, selv om Wesel kun ligger en halv times rejsetid fra Emmerich?

4. Er Kommissionen enig med mig i, at tabet af ovennævnte togforbindelse i Emmerich kun kan accepteres, hvis den erstattes af andre forbindelser, f.eks. en forlængelse af lokalforbindelserne i Nederlandene til Emmerich eller ved at forlænge de tyske lokalforbindelser til Zevenaar eller Arnhem i Nederlandene?

5. Hvad vil Kommissionen foretage for at forhindre en forværring i de grænseoverskridende jernbaneforbindelser på lang sigt, idet der i den forbindelse skal henvises til, at de grænseoverskridende lokalforbindelser, der blev indført i 1996 mellem Mons (B) og Aulnoye (F) for at kompensere for tabet af den gamle forbindelse mellem Paris og Bruxelles, også blev nedlagt den 28. maj 2000?

Svar afgivet på Kommissionens vegne af Loyola de Palacio

(18. juli 2000)

Kommissionen vil gerne takke det ærede medlem for oplysningerne og forstår fuldt ud, at den beskrevne situation er et problem for befolkningen i det pågældende område, da den er mere eller mindre afhængig af jernbaneforbindelserne.

Kommissionen søger i almindelighed at tilskynde jernbaneselskaberne til at stille sig mere forstående over for kundernes ønsker og behov, men vil gerne påpege, at Kommissionen ikke officielt har nogen indflydelse på et jernbaneselskabs forretningsmæssigt begrundede beslutning om, hvorvidt et tog skal standse på en given station eller ikke. Det skyldes den forvaltningsmæssige uafhængighed, jernbaneselskaberne har fået i kraft af Rådets direktiv 91/440/EØF af 29. juli 1991 om udvikling af Fællesskabets jernbaner(1).

Kun den pågældende medlemsstat kan ved at henvise til samfundsmæssige forpligtelser pålægge selskabet at lade toget standse ved en bestemt station.

(1) EFT L 237 af 24.8.1991.